**Cekker**

**Az első nagyobb makraménk**

Alapanyag:

2 mm-es fonal

6x100 cm

24x230 cm

Pántok elkészítése:

3 db 100 cm-es szálat összefogunk és a szálak tetejét megkötjük az egyik kampón. Szépen lazán elkezdjük fonni, tehát először a bal oldali, majd a jobb oldali szálat tesszük középre, és így haladunk szépen sorban. Ha végigértünk a fonással, akkor összekötjük a fonat két végét, ez lesz a szatyor egyik pántja. Majd elkészítjük a másik pántot is ugyanígy. A két pánt legyen egyforma hosszú.

A cekker elkészítése:

A pántokat feltesszük 1-1 kampóra és pántonként felhurkolunk 12 db 230 cm fonalat úgy, hogy kettő szorosan egymás mellett legyen, majd kb. 2 cm-t kihagyunk, és jön a következő kettő, és így tovább. Három sorban készítünk egy laposcsomót. Az első sort szorosan a pánthoz kötjük, a sorok között pedig körülbelül 2 cm-t hagyunk ki. Nagyon fontos, hogy a távolságok egyformák legyenek, és a csomókat ugyanolyan erősen kössük, így lesz szép egységes. Ezt a másik pánton is elvégezzük, tehát 3 sort készítünk. Ha ez megvan, akkor a két részt összefordítjuk.

A két részt laposcsomókkal összekötjük és haladunk soronként lefelé ugyanúgy, mindig 2 cm-t kihagyva. 17 sort készítünk így, majd készítünk két sort kicsit szorosabban. Ez azért kell, hogy a szatyrunknak legyen egy kis alsó része.

Következő lépésként a szatyor alját fogjuk elkészíteni. Mindegy, hogy melyik szélén kezdjük el az összecsomózást. Megkeressük a cekker oldalát és az oda eső 4 szálat. A középső 2 szálat hátrahajtjuk, és az oldalsó két szálunk lesz a táska alján végigfutó laposcsomó-oszlopunk közepe. Szépen elkezdünk laposcsomókat kötni úgy, hogy balról és jobbról is fogjuk a következő szálakat és azok lesznek a laposcsomó-készítéshez az aktív szálaink, és laposcsomót kötünk középre. Majd a következő szálat balról és jobbról is félrehajtjuk. Tehát minden 2. szállal fogunk laposcsomót kötni, így haladunk a cekker alján.

Ha végigértünk, akkor levágjuk a maradék szálakat, viszonylag rövidre, és kifordítjuk a szatyrot. Ezzel el is készültünk a cekkerrel.